
Vulvodyni - behandling med berøringsterapi

Vulvodyni er smerter i de ydre kønsorganer omkring skeden. Denne vejledning fortæller om behandling med berøringsterapi (også kaldet desensibilisering).

Vi kender ikke årsagen til vulvodyni
En teori bygger på, at der har været en skade på vævet i området, måske i forbindelse med en svær blærebetændelse, svampeinfektion eller efter en fødsel. Området i slimhinden ved skedeindgangen kan være meget følsomt.
Ved længere tids smerter sker der en øgning af antallet af nervefibre i området. Almindelig berøring udløser derfor ubehag eller smerter.
[bookmark: 986086]Hvad mærker du?
Du vil oftest opleve en brændende fornemmelse, prikken, stikken eller svien i området omkring skeden. Du kan få ondt i forbindelse med samleje, cykling, eller når du sidder. Du kan også have følelsen af, at der er et sår i området.
[bookmark: 986094]Berør ømme områder med et blidt tryk
Flere kvinder har gode erfaringer med at lave en blid trykberøring af ømme områder. Ømheden er oftest lokaliseret til 4 kirteludmundinger i området. De allerfleste kvinder oplever stor bedring ved denne behandling, nogle gange i kombination med fysioterapi. Du får instruktion i klinikken ved en sygeplejerske eller af lægen.

[image: https://www.auh.dk/globalassets/allepatientinformationer/auh/afdelinger/kvindesygdomme-og-fodsler/kvindesygdomme/uro---blokke/vulvodyni---smertepunkter.png]





Sid eller stå behageligt
Foretag berøringen halvsiddende i seng, under brusebadet eller siddende på toilettet, alt efter hvad der føles bedst for dig.
[bookmark: 986109]Anvend creme eller olie
Vælg den type creme eller olie, du synes bedst om, enten en god fedtcreme, mandelolie eller silikonebaseret glidecreme. 
[bookmark: 986134]Afsøg området med dine fingre
Trykberør, hvor det gør mest ondt. Trykberør de øverste ømme punkter på hver side af urinrøret med pegefingeren. Trykberør de nederste ømme punkter på hver side af skedeindgangen med tommelfingeren, og berør også gerne de smertefri områder.
Tryk forsigtigt ned i vævet. Hold trykket et par sekunder og slip igen. Lad evt. trykket følge dit åndedræt.
Tryk ikke alt for hårdt
Det er forskelligt, hvilket tryk, du kan holde til. På en smerteskala fra 0-10, hvor 0 = ingen smerter og 10 = værst tænkelige smerter, må smerten, ved det tryk du laver, ikke komme over 4.
Det må godt føles lidt ubehageligt. Vær opmærksom på, at trykberøringen skal ændre sig i positiv retning, når du bliver ved.
[bookmark: 986176]Gentag behandlingen dagligt
På denne måde vænner du slimhinderne til berøring. Om du foretager berøringsterapien i 5 eller 10 minutter, er ikke så vigtigt. Det vigtigste er, at du gør det dagligt.

